गीता कॉलोनी निवासी पीड़ित संत किशोर पुत्र छविनाथ सिंह ने बताया कि वह पिछले कई साल से शराब के पांच ठेको से कैश कलेक्शन का काम करता है। उसने बताया कि वह सुरेंद्र टक्कर शराब ठेकेदार के यहां 26 साल से नौकरी करता है। रविवार को वह उसके सभी ठेकों से 91 हजार 500 रुपये कैश लेकर असंध रोड से घर की ओर लौट रहा था। आखिरी ठेका विराट नगर से कैश लेने के बाद वह मोटरसाइकिल से बतरा कॉलोनी की ओर जा रहा था। इसी दौरान असंध नाका पुलिस चौकी से करीब 200 मीटर की दूूरी पर एक बाइक सवार तीन युवक आए। उन्होंने बाइक उसकी बाइक के आगे अड़ा दी। इससे वह बाइक से नीचे गिर गया। इसी दौरान बाइक पर सबसे पीछे बैठा बदमाश हाथ में पिस्तौल लिए उतरा और उसने नीचे पड़े संत किशोर के माथे पर पिस्तौल तान दी। दूसरा बदमाश बाइक से उतरा व उसने उसकी गर्दन पकड़ ली। तीसरा बदमाश बाइक से नीचे उतरा व उसने कहा कि कलेक्शन के रुपए देदे और पेंट की जेब से 91 हजार 500 रुपए निकाल लिए। इसके तुरंत बाद तीनों बदमाश उनकी बाइक पर सवार हुए व असंध नाका पुलिस की ओर से फरार हो गए।